‘નારી તું નારાયણી…’ એ પ્રાચીન ભારતીય નારી-ગૌરવને પુનઃ સજીવન કરવા બી.એ.પી.એસ. સ્વામિનારાયણ સંસ્થાની મહિલાપાંખ સતત પ્રવૃત્ત છે. ભગવાન સ્વામિનારાયણે પ્રગટાવેલી મહિલા-ઉત્કર્ષની જ્યોતિને પ્રમુખસ્વામી મહારાજે સંસ્થા દ્વારા જગતભરમાં વિસ્તારી છે. આદિવાસી મહિલાઓથી લઈને વિદેશીઓ સુધી ચાલતાં હજારો મહિલામંડળો-યુવતીમંડળો-બાલિકામંડળો, મહિલાક્રાંતિની એક તેજસ્વી જ્યોતિ બની રહ્યાં છે. યુવતીઓ સંસ્કારથી સમૃદ્ધ બને, શિક્ષણથી અલંકૃત બને, વ્યવસાયે સ્વાયત્ત બને એ માટે પ્રમુખસ્વામી મહારાજની પ્રેરણા હેઠળ ‘પ્રતિભાવિકાસ પર્વ’નો એક વિલક્ષણ કાર્યક્રમ સફળ મજલ કાપી રહ્યો છે. તેનાં પરિણામોથી લાભાન્વિત મહિલાઓ પંચમહાલના પછાત વિસ્તારોથી લઈને મુંબઈ જેવાં મહાનગરો સુધી ફેલાયેલી છે.